暑雨
作者：范純仁
朝代：宋

paragraphs: 暑候積隆暵，驕陽變重陰。
朱靈弛綱權，蒸鬰資霖淫。
驚聲遞洶洶，密脚羅森森。
階除垂玉霤，朝暮無停音。
脩虹掛明带，奔雲仆危岑。
雷電收震耀，曦光久潛沈。
老火不復炎，飈迓柔金。
大道瀉溪壑，窮巷多汙涔。
朝泥涴羸屐，夜氣凌疏衾。
腐耳帖朱檻，美實墮青林。
蛙黽生意氣，螻蚓相謳吟。
嘉穀失耘耨，坐忍萊莠侵。
白屋生罅漏，工女停機紝。
庭圃亦蕪蔓，誰能辨藁芩。
長夏方長養，漸漬所不禁。
伊予抱最靈，咨戚何由愔。
安得排九閽，感激露至忱。
訴帝求陽明，咄嗟破凝膁。
薰風阜萬物，復將歌舜琴。
天高不可達，耿耿徒此心。